עודד מנשה

קורות חיים

מנשה נולד בתל אביב לציון ואורנה מנשה. מנשה התבלט כשחקן עוד בזמן לימודיו בבית הספר התיכון "אליאנס" שבתל אביב.
את שירותו הצבאי עשה בתיאטרון צה"ל.

קריירה

לאחר שהשתחרר, הקים, יחד עם ירון כפכפי, נועה ברנר ושרון שר, את רביעיית "רקע דומה". הם הופיעו בשירים ומערכונים מקוריים בפינה קבועה בתוכנית "זהו זה!".

כמנחה

בקיץ 1990, בעקבות הפינה בזהו זה, החל להגיש את התוכנית "רואים 6/6" בטלוויזיה החינוכית בערוץ הראשון.
ב-1991, נבחר להיות מנחה בערוץ הילדים שנתיים לאחר שהוקם הערוץ. מנשה שימש כמנחה בערוץ הילדים במשך 14 שנה, משנת 1991 ועד קיץ 2005, בו הודיע על פרישתו מהערוץ, כאשר באותה עת היה המנחה הוותיק ביותר בערוץ (בהמשך שיאו נשבר על ידי טל מוסרי). כמו כן, השתתף במחזות זמר, פסטיגלים ומופעים לילדים. בשנת 1998, הוציא אלבום הנקרא "עודד אמר!", המלקט עשרה שירים שלו, ממחזות זמר, תוכניות ועוד.
מנשה הנחה מספר שעשועונים בטלוויזיה: בין השנים 1994–1996 הנחה את תוכנית הטלוויזיה "קיץ על החוף" (לצד שלום אסייג ובהמשך סנדי בר). בין השנים 1993–1998 הנחה את תוכנית הטלוויזיה "הכיתה המעופפת" ששודרה בערוץ הילדים. ב-2002 הנחה את התוכנית "הפירמידה" ששודרה בערוץ 2. בין השנים 2002–2005 השתתף בהנחיית "אולפן ערוץ הילדים". ב-2008 הנחה את תוכנית הטלוויזיה "קרב סכינים" בערוץ 10 ואת תוכנית הרדיו קולה של אמא בגלי צה"ל. בשנים 2008–2010 הנחה מנשה את התוכנית "פוקר כוכבים" בערוץ אגו. בשנת 2010 הגיש מנשה לצד אשתו, עדן הראל את תוכנית הבישול "עושים שכונה" בערוץ 2, במסגרת שידורי קשת. בשנת 2012 שימש כשופט בתוכנית הסטנדאפ "תצחיק אותי" בערוץ 24. לצד ציפי שביט. במהלך אותה שנה, הגיש מנשה את התוכנית "מאז ועד היום" בערוץ 24, ובהמשך עבר להנחות את התוכנית "רק טוב עם עודד מנשה" המשודרת אף היא בערוץ 24.
בשנת 2012 השתתף מנשה בתוכנית "מי יפיל את המאסטר" ואף העפיל לשלב השני של התוכנית, לאחר שביצע קסם שהמאסטר מקס מייבן לא גילה את סודו.
בתחילת 2013 החל מנשה להנחות לצד עדן הראל את התוכנית "טובים השניים" בערוץ 24.
מ-2014 מנחה מנשה יחד עם אשתו, עדן הראל, את תוכנית המציאות "אהבה על האש" בערוץ 10. באותה שנה הם החלו להגיש את התוכנית "עדן ועודד משפחה בע"מ" בערוץ 20.
בקיץ 2015 יצר ושימש כמנחה בתוכנית המציאות המוזיקלית "הפייטן" של ערוץ 20.
בשנים 2015–2016 הגיש את התוכנית "שישי בבוקר" בערוץ 10 לצד אשתו עדן הראל.

משחק

ב-1992 גילם את עודד, אח של אביב (אביב גפן) בסדרת הטלוויזיה "עניין של זמן". באותה שנה השתתף בסרט "ללקק ת'תות".
ב-1994 גילם את מעוז צור בסרט הטלוויזיה "הסופגנייה המעופפת" ששודר בערוץ הילדים והיה פרודיה על "מסע בין כוכבים".
ב-1999 גילם את פיליאס פוג במחזמר שביים ירון כפכפי "סביב העולם בשמונים יום", בין השאר לצד ישראל קטורזה שגילם את פספרטו.
בשנים 2002–2003 שיחק בסדרה "לחיי הערבה", אשר הייתה פרודיה על הטלנובלה "לחיי האהבה". בשנת 2003 שיחק בסדרת המערכונים "ברוכים הבאים לבית ספר חגבים" ששודרה בערוץ הילדים.
ב-2004 גילם רופא וגילם את מנהל "ערוץ הילדים" בסדרת הטלוויזיה "הפיג'מות" ושיחק בדמות האיש הרע בפסטיגל 2004. כמו כן, באותה שנה גילם את עצמו בסדרה "כל שבת שנייה" ששודרה בערוץ הילדים.
בשנת 2005 שיחק בסדרת המערכונים "הצלצול הוא בשבילי".
ב-2007 גילם את ג'וש ברנר בטלנובלה "האלופה".
ב-2008 גילם את צ'ארלס בסדרת הטלוויזיה "משמורת".
בחנוכה תשע"ו העלה את המחזמר "יוסל'ה קמצן קדוש"
ב-2018 השתתף בקמפיין של משרד החקלאות לאכילת מאכלים בריאים בקרב ילדים

דיבוב

בתחילת שנות ה-90 החל להשתתף בדיבוב לעברית של סרטים וסדרות טלוויזיה. תפקידו הראשון בדיבוב היה כשתרם את קולו לצוף הצפרדע בסדרת הטלוויזיה "חבורת הצב המעופף". ב-1991 דיבב את ביל בסדרת הטלוויזיה "פיטר פן" ששודרה בערוץ הראשון. באותה שנה, דיבב בסרט "מיקי מאוס - בן המלך והעני". ב-1992 דיבב את הדוד ארתור המבוגר בסדרת הטלוויזיה "מסיפורי המלך בבר", ודיבב את גרשון בסדרת הטלוויזיה "פשוש". במהלך אותה שנה, דיבב מנשה בסרט האנימציה "ברנרד וביאנקה במבצע אוסטרליה ". ב-1993 דיבב את סנופקין בסדרת הטלוויזיה "המומינים". ב-2001 דיבב את מיילו בסרט "אטלנטיס: האימפריה האבודה". בשנת 2004 שימש כמדבב בתוכנית המצוירת "על מה ולמה".
בשנת 2018 נתן את קולו לסרט האנימציה של חנן קמינסקי "אגדת המלך שלמה".

חיים אישיים

ב-2007 נשא לאשה את עדן הראל. לזוג שלושה בנים ושתי בנות משותפים, והם מגדלים יחד גם את בנה של הראל מנישואיה הקודמים. הם מתגוררים כיום ברעננה.
מנשה ואשתו עברו תהליך חזרה בתשובה והם שומרים שבת, וילדיהם חובשים כיפה. התקרב לרב יעקב אדלשטיין רבה של רמת השרון וסיפר כי נהג להתפלל עמו בקביעות והוא היה מניח את ידיו על ראשו תחת הטלית בברכת כהנים.